EL
L 73/64
Επίσημη Εφημερίδα της Ευρωπαϊκής Ένωσης
10.3.2023
43) Το κείμενο του σημείου 167 αντικαθίσταται από το εξής κείμενο: «167.
Σύμφωνα με το άρθρο 85, παράγραφος 3, του κανονισμού διαδικασίας, οι κύριοι διάδικοι μπορούν κατ’ εξαίρεση να προσκομίσουν αποδεικτικά στοιχεία και κατά την επ’ ακροατηρίου συζήτηση.
Σε μια τέτοια περίπτωση, συνιστάται στους διαδίκους να είναι εφοδιασμένοι με επαρκή αριθμό αντιτύπων (συμπεριλαμβανομένης, εφόσον απαιτείται, μη εμπιστευτικής μορφής για τους παρεμβαίνοντες).
Επί του παραδεκτού και του περιεχομένου των στοιχείων αυτών ακούγεται η άποψη των λοιπών διαδίκων.».
44) Μετά το σημείο 167, παρεμβάλλεται ένας νέος τίτλος με το εξής κείμενο: «Γα.
Συμμετοχή σε επ’ ακροατηρίου συζήτηση μέσω τηλεδιασκέψεως Γα.1.
Αίτηση για τη χρήση τηλεδιασκέψεως 167α.
Όταν ο εκπρόσωπος διαδίκου κωλύεται να μετάσχει διά ζώσης σε επ’ ακροατηρίου συζήτηση στην οποία έχει κληθεί, για υγειονομικούς λόγους (π.χ. κώλυμα οφειλόμενο σε προσωπικούς λόγους υγείας ή σε περιορισμούς μετακινήσεων λόγω επιδημίας), λόγους ασφαλείας ή άλλους σοβαρούς λόγους (π.χ. απεργία στον τομέα των αερομεταφορών), ο εκπρόσωπος του οικείου διαδίκου υποβάλλει, με χωριστό δικόγραφο, αιτιολογημένη αίτηση προκειμένου να του επιτραπεί να μετάσχει στην επ’ ακροατηρίου συζήτηση μέσω τηλεδιασκέψεως. 167β.
Προκειμένου να καταστεί δυνατή η εξέταση της αιτήσεως από το Γενικό Δικαστήριο, η αίτηση υποβάλλεται μόλις γίνει γνωστός ο λόγος του κωλύματος και περιέχει: — ακριβή και τεκμηριωμένο προσδιορισμό της φύσεως του προβαλλόμενου κωλύματος· — τα στοιχεία επικοινωνίας προσώπου με το οποίο θα μπορούν να πραγματοποιηθούν, κατά περίπτωση, οι τεχνικές δοκιμές και οι δοκιμές διερμηνείας πριν από την επ’ ακροατηρίου συζήτηση· — κατά περίπτωση, τον αύξοντα αριθμό της τελευταίας υποθέσεως στο πλαίσιο της οποίας ο εκπρόσωπος μετέσχε σε επ’ ακροατηρίου συζήτηση μέσω τηλεδιασκέψεως ενώπιον του Γενικού Δικαστηρίου ή του Δικαστηρίου. 167γ.
Κάθε αίτηση για τη χρήση τηλεδιασκέψεως επιδίδεται στους λοιπούς διαδίκους. 167δ.
Η γραμματεία ενημερώνει τον διάδικο που υπέβαλε την αίτηση για τη χρήση τηλεδιασκέψεως, καθώς και τους λοιπούς διαδίκους, για την απόφαση του προέδρου του τμήματος επί της αιτήσεως.
167ε.
Αν η αίτηση γίνει δεκτή, οι τεχνικές υπηρεσίες του Δικαστηρίου της Ευρωπαϊκής Ένωσης επικοινωνούν με το πρόσωπο του οποίου τα στοιχεία επικοινωνίας έχει παράσχει ο εκπρόσωπος με την αίτηση, προκειμένου να οργανωθούν το συντομότερο δυνατόν οι τεχνικές δοκιμές και οι δοκιμές διερμηνείας στις οποίες ο εκπρόσωπος πρέπει υποχρεωτικά να υποβληθεί.
167στ.
Αν οι δοκιμές είναι επιτυχείς, είναι πράγματι δυνατή η οργάνωση της επ’ ακροατηρίου συζήτησης μέσω τηλεδιασκέψεως και οι διάδικοι ενημερώνονται σχετικά.
Αν οι δοκιμές είναι ανεπιτυχείς, οι διάδικοι ενημερώνονται για τις συνέπειες που αφορούν το αν η επ’ ακροατηρίου συζήτηση θα διεξαχθεί ή θα αναβληθεί.
Γα.2.
Τεχνικές προϋποθέσεις 167ζ.
Για τη χρήση τηλεδιασκέψεως στις επ’ ακροατηρίου συζητήσεις απαιτείται υψηλή ποιότητα ήχου και εικόνας και απόλυτη σταθερότητα της σύνδεσης, στοιχεία τα οποία αξιολογούνται κατά τη δοκιμή που πραγματοποιείται πριν από τη διεξαγωγή της επ’ ακροατηρίου συζητήσεως.
Ως εκ τούτου, πρέπει να πληρούνται οι εξής τεχνικές προϋποθέσεις: — επιτρέπονται μόνο συνδέσεις με χρήση των πρωτοκόλλων κλήσεων H.323 και SIP.
Τα πρωτόκολλα H.323 και SIP χρησιμοποιούνται ειδικά για την πραγματοποίηση κλήσεων με τηλεδιάσκεψη και εξασφαλίζουν τη σταθερότητα και τη βέλτιστη ασφάλεια των συνδέσεων· — δεν επιτρέπεται η χρήση πλατφόρμας λογισμικού ή οποιουδήποτε άλλου συστήματος συσκέψεων που βασίζεται αποκλειστικά σε εφαρμογή πληροφορικής· — δεν επιτρέπεται η σύνδεση μέσω φορητών συσκευών, όπως είναι οι φορητοί υπολογιστές, οι ταμπλέτες ή τα έξυπνα τηλέφωνα.